b'\n_START_ARTICLE_\nTitanova skupina\n_START_SECTION_\nKemijske lastnosti\n_START_PARAGRAPH_\nVe\xc4\x8dina kemije elementov 4. skupine se je preu\xc4\x8devala samo na prvih treh elementih. Kemija raderfordija je slabo poznana, zato se ve\xc4\x8dina navedenih lastnosti nana\xc5\xa1a samo na prve tri elemente. Ti elementi so reaktivne kovine z visokimi tali\xc5\xa1\xc4\x8di (1668\xc2\xa0\xc2\xb0C, 1855\xc2\xa0\xc2\xb0C in 2233\xc2\xa0\xc2\xb0C). Njihova reaktivnost ni vedno prepoznavna zaradi hitrega tvorjenja stabilnega oksidnega sloja, ki prepre\xc4\x8duje potek reakcij. Oksidi TiO\xe2\x82\x82, ZrO\xe2\x82\x82 in HfO\xe2\x82\x82 so bele trdnine z visokimi tali\xc5\xa1\xc4\x8di, odporne proti ve\xc4\x8dini kislin._NEWLINE_Vsi trije elementi so \xc5\xa1tirivalentne prehodne kovine in tvorijo ve\xc4\x8d anorganskih spojih, ve\xc4\x8dinoma v oksidacijskem stanju +4. Odporni so na koncentrirane alkalije, reagirajo pa s halogeni in tvorijo tetrahalide, na primer TiCl\xe2\x82\x84. Pri vi\xc5\xa1jih temperaturah  reagirajo s kisikom, du\xc5\xa1ikom, ogljikom, borom, \xc5\xbeveplom in silicijem. Zaradi lantanoidne kontrakcije elementov 5. periode imata cirkonij in hafnij skoraj enaka ionska polmera: Zr\xe2\x81\xb4\xe2\x81\xba 79 pm in Hf\xe2\x81\xb4\xe2\x81\xba 78 pm._NEWLINE_Zaradi te podobnosti imata tudi skoraj povsem enake kemijske lastnost in tvorita tako podobne kemijske spojine, tako da se ju na kemi\xc4\x8den na\xc4\x8din ne da lo\xc4\x8diti. Lo\xc4\x8di se ju lahko samo na osnovi razli\xc4\x8dnih fizikalnih lastnosti, predvsem tali\xc5\xa1\xc4\x8da, vreli\xc5\xa1\xc4\x8da in topnosti v topilih.\n_START_SECTION_\nNahajali\xc5\xa1\xc4\x8da\n_START_PARAGRAPH_\nVsebnost  elementov 4. skupine v zemeljski skorji z nara\xc5\xa1\xc4\x8dajo\xc4\x8dim vrstnim \xc5\xa1tevilom pada. Titan je z dele\xc5\xbeem 6320 ppm sedmi najbolj pogosti element. Cirkonija je 162 ppm, hafnija pa  samo 3 ppm._NEWLINE_Vsi trije stabilni elementi se pojavljajo v te\xc5\xbekih mineralnih pe\xc5\xa1\xc4\x8denih rudnih depozitih, predvsem v obalnih naplavinah, v katerih so se skoncentrirali zaradi velike gostote zrn. Zrna so nastala z erozijo mafi\xc4\x8dnih in ultramafi\xc4\x8dnih kamnin. Najpogostej\xc5\xa1a titanova minerala sta njegova dioksida  anatas in rutil (TiO\xe2\x82\x82). Najpogostej\xc5\xa1i cirkonijev mineral je cirkon (ZrSiO\xe2\x82\x84). Zaradi kemi\xc4\x8dne podobnosti je v cirkonu do 5% cirkonija zamenjanega s hafnijem._NEWLINE_Najve\xc4\x8dji proizvajalci elementov 4. skupine so Avstralija, Republika Ju\xc5\xbena Afrika in Kanada.\n_START_SECTION_\nUporaba\n_START_PARAGRAPH_\nKovinski titan in njegove zlitine so zelo uporabne zaradi odpornosti proti koroziji, toplotne stabilnosti in majhne gostote. Cirkonij in hafnij se zaradi svoje korozijske obstojnosti uporabljata predvsem v jedrskih reaktorjih. Cirkonij ima zelo majhno, hafnij pa zelo veliko sposobnost absorbiranja termi\xc4\x8dnih nevtronov, zato se cirkonij, predvsem njegove zlitine, uporablja za izdelavo oklepov gorivnih palic v jedrskih reaktorjih, medtem ko se hafnij zaradi svojih absorbcijskih sposobnosti uporablja za izdelavo kontrolnih palic._NEWLINE_Manj\xc5\xa1e koli\xc4\x8dine hafnija in cirkonija se uporabljajo v superzlitinah za izbolj\xc5\xa1anje njihovih lastnosti.\n_START_SECTION_\nBiolo\xc5\xa1ka nahajali\xc5\xa1\xc4\x8da\n_START_PARAGRAPH_\nZa elemente 4. skupine ni znano, da bi bili vklju\xc4\x8deni v biokemijo katerega \xc5\xbeivega organizma. Vsi elementi so refraktorne kovine, slabo topne v vodi in te\xc5\xbeko dostopne za biosfero. Titan je ena redkih kovin iz prve vrstice bloka d periodnega sistema, ki nima poznane biolo\xc5\xa1ke vloge. Raderfordij je zaradi svoje radioaktivnosti zelo toksi\xc4\x8den za \xc5\xbeive celice.\n_START_SECTION_\nVarnost\n_START_PARAGRAPH_\nTitan ni toksi\xc4\x8den celo v velikih odmerkih in ne igra nobene naravne vloge v \xc4\x8dlove\xc5\xa1kem organizmu. Cirkonijev prah je lahko dra\xc5\xbeilen, vendar zahteva medicinsko pomo\xc4\x8d samo pri stiku z o\xc4\x8dmi. OSHA (Uprava za zdravje in varnost pri delu) za cirkonij priporo\xc4\x8da kot dopustno mejno koncetracijo za dolgotrajno izpostavljenost 5\xc2\xa0mg/m\xc2\xb3, za kratkotrajno ipostavljenost pa 10\xc2\xa0mg/m\xc2\xb3. Podatki o toksi\xc4\x8dnosti hafnija so zelo pomanjkljivi.'